Prekršajni sud u Gračacu donio je prije nekoliko dana nepravomoćnu presudu kojom se s dvije tisuće kuna kažnjava organizator prosvjednoga skupa u Donjem Srbu, održanog usporedo s proslavom Dana ustanka u tome mjestu, 27. srpnja, Dražen Keleminec, predsjednik Autohtone hrvatske stranke prava. Tereti ga se da nije dobro organizirao prosvjed, čime je prekršena jedna od odredbi zakona o javnom okupljanju. Komentirajući odluku Suda Keleminec je istaknuo kako mu je, po završetku prosvjednoga skupa u Srbu, voditelj policijskog osiguranja kazao da je sve prošlo u redu, zbog čega ga je iznenadilo da je policija protiv njega podnijela optužni prijedlog. Doznao je kako je sporno što su sudionici skupa, između ostalog, u više navrata vikali "Ubij, ubij Srbina" te u povicima i u pjesmama spominjali ustaše i Antu Pavelića, čime su, kako se navodi, narušili javni red i mir. No Keleminec najavljuje kako kaznu, koju je nazvao sramotnom, neće platiti, budući da se, kako tvrdi, radi o političkom progonu, već poziva Prekršajni sud u Gračacu da ga strpa u zatvor ili ga oslobodi. Također će se žaliti Visokom prekršajnom sudu. Dodao je kako je ogorčen što je uopće dopušteno obilježavanje Dana ustanka te održana svečanost otkrivanja obnovljenog spomen obilježja, budući da, kako tvrdi, 27. srpnja 1941. nije počeo antifašistički, već četnički ustanak. Keleminec je zapitao policiju zbog čega nisu prijavili Milorada Pupovca, organizatora proslave Dana ustanka, koja se, kako kaže, pretvorila u četnički dernek te je hrvatski narod provociran.